ETE คว้างานใหม่ 2 โครงการ มูลค่า 131.08 ลบ. การันตีรายได้ปี 60 โต 20%
ETE คว้างานใหม่ 2 โครงการ มูลค่า 131.08 ลบ. การันตีรายได้ปี 60 โต 20% 
17 พ.ย. 2560

นายไรวินท์ เลขวรนันท์ ประธานเจ้าหน้าที่บริหาร บริษัท บูรพา เทคนิคอล เอ็นจิเนียริ่ง จำกัด (มหาชน) หรือ ETE เปิดเผยว่า บริษัทได้เซ็นสัญญารับงานเพิ่มเติมมูลค่า 131.08 ล้านบาท แบ่งเป็นงานบริหารจัดการบุคลากร มูลค่า 79.15 ล้านบาท งานจัดหาและจัดจำหน่ายอุปกรณ์ความปลอดภัย มูลค่า 51.39 ล้านบาท เมื่อวันที่ 30 ต.ค.60 ช่วยหนุนปริมาณงานในมือ (Backlog) เพิ่มขึ้นต่อเนื่อง
ทั้งนี้ ภาพรวมผลประกอบการของบริษัทในไตรมาส 3/60 มีการเติบโตที่ดีทั้งในส่วนของรายได้และกำไรสุทธิ อีกทั้งยังมีความสามารถในการทำกำไรที่เพิ่มสูงขึ้นจากปริมาณงานที่มากขึ้นและการเลือกรับงานที่อัตรากำไรที่เหมาะสม รวมถึงการรับรู้รายได้จากโครงการโซลาร์สหกรณ์อย่างต่อเนื่อง
นอกจากนี้ธุรกิจใหม่ด้านความปลอดภัยได้มีการทยอยเข้ารับงานเป็นมูลค่าที่สูงขึ้น โดยคาดว่ารายได้รวมของบริษัทจะเติบโตได้ตามเป้าหมายที่ได้วางไว้ที่ 20% ในปี 60
ขณะที่ผลประกอบการไตรมาส 3/60 มีกำไรสุทธิอยู่ที่ 17.57 ล้านบาท เพิ่มขึ้น 184% เมื่อเทียบกับช่วงเดียวกันของปีก่อน และมีรายได้รวมอยู่ที่ 404.67 ล้านบาท เพิ่มขึ้น 19.06% จากช่วงเดียวกันปีก่อน ส่วนอัตรากำไรขั้นต้น (Gross Profit Margin) ปรับตัวเพิ่มสูงขึ้นจาก 13.66% เป็น 14.81% โดยการเติบโตของกำไรสุทธิและรายได้เกิดมาจากงานบริการด้านวิศวกรรมเพิ่มขึ้น รวมถึงรับรู้รายได้จากธุรกิจพลังงานต่อเนื่อง
ขณะเดียวกันอัตรากำไรขั้นต้นปรับตัวเพิ่มสูงขึ้นเนื่องจากงานบริการด้านบริหารจัดการบริษัทเลือกต่อสัญญาเฉพาะโครงการที่มีอัตรากำไรขั้นต้นที่เหมาะสม และธุรกิจพลังงานทดแทนจากพลังงานแสงอาทิตย์เป็นธุรกิจใหม่ที่มีอัตรากำไรขั้นต้นสูงกว่า 2 ธุรกิจเดิม